Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τον καθορισμό της θέσης που πρόκειται να υποστηριχθεί, εξ ονόματος της Κοινότητας, στο Διεθνές Συμβούλιο για τα Σιτηρά και στην Επιτροπή Επισιτιστικής Βοήθειας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η διεθνής συμφωνία για τα σιτηρά του 1995 αποτελείται από δύο μέρη: τη σύμβαση για την εμπορία σιτηρών (1995) και τη σύμβαση για την επισιτιστική βοήθεια (1999).

Η σύμβαση για την επισιτιστική βοήθεια του 1999 έχει συναφθεί από την Κοινότητα με την απόφαση 2000/421/ΕΚ του Συμβουλίου. Η συμφωνία ισχύει μέχρι τις 30 Ιουνίου 2003, λαμβανομένης υπόψη της παράτασης που αποφασίστηκε με την απόφαση της Επιτροπής Επισιτιστικής Βοήθειας της 9ης Δεκεμβρίου 2002. Ωστόσο, προς το συμφέρον της Επιτροπής και των κρατών μελών είναι αναγκαίες ορισμένες συγκεκριμένες τροποποιήσεις της ισχύουσας σύμβασης, οι οποίες με βάση τη γενική συμφωνία πρέπει να αποτελέσουν αντικείμενο συζητήσεων μεταξύ των μελών στο πλαίσιο της σύμβασης για την επισιτιστική βοήθεια κατά τα δύο επόμενα έτη. Συνεπώς, η παράταση της σύμβασης αυτής μπορεί να πραγματοποιηθεί με απόφαση της Επιτροπής Επισιτιστικής Βοήθειας.

Η σύμβαση για την εμπορία σιτηρών του 1995 παρατάθηκε κατά δύο έτη το 2001. Αυτή η σύμβαση πρόκειται να λήξει τον Ιούνιο 2003, εκτός εάν παραταθεί περαιτέρω για περίοδο που δεν μπορεί να υπερβαίνει τα δύο έτη.

Οι δημοσιονομικές συνέπειες

Η συνδρομή της Κοινότητας στον διοικητικό προϋπολογισμό της Διεθνούς Συμφωνίας για τα Σιτηρά που καλύπτει τις δύο συμβάσεις, εγγράφεται στη θέση B7-8210 του προϋπολογισμού της Ευρωπαϊκής Ένωσης.

Συμπεράσματα

- Η Επιτροπή προτείνει στο Συμβούλιο να της επιτρέψει να ψηφίσει εξ ονόματος της Ευρωπαϊκής Κοινότητας, σύμφωνα με το άρθρο XXV, παράγραφος β της σύμβασης για την επισιτιστική βοήθεια του 1999, υπέρ της παράτασης της εν λόγω σύμβασης για περίοδο δύο ετών.

- Ανεξάρτητα από τη θέση αυτή, η Επιτροπή προτείνει στο Συμβούλιο να της επιτρέψει να ψηφίσει εξ ονόματος της Ευρωπαϊκής Κοινότητας, σύμφωνα με το άρθρο 33 παράγραφος 2 της σύμβασης για την εμπορία σιτηρών του 1995, υπέρ της παράτασης της εν λόγω σύμβασης για περίοδο δύο ετών.

Η παράταση των δύο αυτών συμβάσεων είναι προς το συμφέρον της Κοινότητας. Η Επιτροπή, η οποία εκπροσωπεί την Κοινότητα στην Επιτροπή για την Επισιτιστική Βοήθεια και στο Διεθνές Συμβούλιο για τα Σιτηρά, θα πρέπει επομένως να εξουσιοδοτηθεί με απόφαση του Συμβουλίου για να ψηφίσει υπέρ αυτής της παράτασης.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τον καθορισμό της θέσης που πρόκειται να υποστηριχθεί, εξ ονόματος της Κοινότητας, στο Διεθνές Συμβούλιο για τα Σιτηρά και στην Επιτροπή Επισιτιστικής Βοήθειας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 181 σε συνδυασμό με το άρθρο 300, παράγραφος 2,

την πρόταση της Επιτροπής,

Εκτιμώντας τα εξής:

(1) Η σύμβαση για την επισιτιστική βοήθεια του 1999 είχε συναφθεί από την Κοινότητα με την απόφαση 2000/421/EΚ [1] του Συμβουλίου και παρατάθηκε με την απόφαση της Επιτροπής Επισιτιστικής Βοήθειας τον Δεκέμβριο 2002. Η ισχύς αυτής της σύμβασης πρόκειται να λήξει την 30η Ιουνίου 2003, εκτός εάν παραταθεί πέραν αυτής της ημερομηνίας με απόφαση της Επιτροπής Επισιτιστικής Βοήθειας για περίοδο που δεν μπορεί να υπερβαίνει τα δύο έτη. Η παράταση αυτής της σύμβασης είναι προς το συμφέρον της Κοινότητας και των κρατών μελών της. Η Επιτροπή, η οποία εκπροσωπεί την Κοινότητα στην Επιτροπή για την Επισιτιστική Βοήθεια, θα πρέπει επομένως να εξουσιοδοτηθεί με απόφαση του Συμβουλίου για να ψηφίσει υπέρ αυτής της παράτασης.

[1] ΕΕ L 163, 4.7.2000, σ. 37.

(2) Η σύμβαση για την εμπορία σιτηρών του 1995 είχε συναφθεί από την Κοινότητα με την απόφαση 96/88/EΚ [2], τροποποιήθηκε και παρατάθηκε τον Ιούνιο 1999 με την απόφαση 1999/C262/01 για περίοδο δύο ετών [3]. Η συμφωνία παρατάθηκε ξανά με την απόφαση του Διεθνούς Συμβουλίου για τα Σιτηρά τον Ιούνιο 2001 και πρόκειται να λήξει τον Ιούνιο 2003, εκτός εάν παραταθεί περαιτέρω για περίοδο που δεν μπορεί να υπερβαίνει τα δύο έτη. Η παράταση αυτής της σύμβασης είναι προς το συμφέρον της Κοινότητας και των κρατών μελών της. Η Επιτροπή, η οποία εκπροσωπεί την Κοινότητα στο Διεθνές Συμβούλιο για τα Σιτηρά, θα πρέπει επομένως να εξουσιοδοτηθεί με απόφαση του Συμβουλίου για να ψηφίσει υπέρ αυτής της παράτασης.

[2] ΕΕ L 21, 27.1.1996, σ. 47.

[3] ΕΕ C 262, 16.9.1999, σ. 1.

ΑΠΟΦΑΣΙΖΕΙ:

Άρθρο μόνο

1. Η Ευρωπαϊκή Κοινότητα τίθεται υπέρ της παράτασης της σύμβασης του 1995 για την εμπορία σιτηρών για περαιτέρω χρονική περίοδο δύο ετών.

2. Η Ευρωπαϊκή Κοινότητα τίθεται υπέρ της παράτασης της σύμβασης του 1999 για την επισιτιστική βοήθεια για περαιτέρω χρονική περίοδο δύο ετών.

3. Η Επιτροπή εξουσιοδοτείται να υποστηρίξει αυτή τη θέση στο πλαίσιο του Διεθνούς Συμβουλίου για τα Σιτηρά και της Επιτροπής Επισιτιστικής Βοήθειας.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας πολιτικής: Εξωτερικές πτυχές ορισμένων κοινοτικών πολιτικών

Δραστηριότητα: Διεθνείς γεωργικές συμφωνίες

ονομασια τησ δρασησ: η εισφορα της ευρωπαϊκησ κοινότητασ στο διεθνέσ συμβουλιο για τα σιτηρα

1. ΘΕΣΗ(-ΕΙΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ: άρθρο Β7-821: διεθνεισ γεωργικέσ συμβάσεισ

2. ΓΕΝΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο της ενέργειας (Μέρος B): 850 000 EUR για την παράταση των δύο ετών.

2.2. Περίοδος υλοποίησης: 1.7.2003 έως 30.6.2005

2.3. Συμβατότητα με τον δημοσιονομικό προγραμματισμό και τη δημοσιονομική προοπτική

X Πρόταση συμβατή με τον υφιστάμενο δημοσιονομικό προγραμματισμό.

2.4. Δημοσιονομικές επιπτώσεις επί των εσόδων:

X Μηδενικές δημοσιονομικές επιπτώσεις (συμπεριλαμβάνονται οι τεχνικές πτυχές όσον αφορά την υλοποίηση ενός μέτρου).

3. ΧΑΡΑΚΤΗΡΙΣΤΙΚΑ ΤΟΥ ΠΡΟΫΠΟΛΟΓΙΣΜΟΥ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 181 της Συνθήκης, σε συνδυασμό με το άρθρο 300, παράγραφος 3.

Απόφαση 96/88/ΕΚ του Συμβουλίου της 27.1.1996 (ΕΕ L 21, 27.1.1996) και απόφαση 2001/C 195/01 (ΕΕ C 195 της 11.7.2001) και 2000/421/EΚ (ΕΕ L 163 της 4.7.2000).

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Ανάγκη κοινοτικής παρέμβασης

Δεδομένης της οικονομικής της σημασίας, στον γεωργικό τομέα ιδίως, η ΕΚ πρέπει να εκπροσωπείται στις διεθνείς γεωργικές συμβάσεις που αποτελούν σημαντικό μέσο για να παρακολουθούνται οι παγκόσμιες εξελίξεις και να προασπίζονται τα κοινοτικά συμφέροντα για τα εκάστοτε προϊόντα.

Η πληρωμή των κοινοτικών εισφορών επιτρέπει στο Διεθνές Συμβούλιο για τα Σιτηρά να επιτύχει τους στόχους του. Ο εν λόγω φορέας είναι υπεύθυνος για τη διαχείριση των συμφωνιών όσον αφορά τη σύμβαση του 1995 για την εμπορία σιτηρών και τη σύμβαση του 1999 για την επισιτιστική βοήθεια, και προωθεί τους στόχους των εν λόγω συμφωνιών, δηλαδή τη διεθνή συνεργασία, την ανταλλαγή στατιστικών, τις προβλέψεις των τάσεων της αγοράς, κλπ., καθώς και - σε ό,τι αφορά τη Σύμβαση για την Επισιτιστική Βοήθεια - την εγγύηση ότι οι αναπτυσσόμενες χώρες θα εξασφαλίσουν από την Ένωση ένα ελάχιστο επίπεδο επισιτιστικής βοήθειας. Επομένως, η ΕΚ έχει συμφέρον να συμμετέχει στις συμφωνίες.

Οι εισφορές για την ιδιότητα του μέλους καθορίζονται σε ετήσια βάση και καταβάλλονται καθ' όλο το διάστημα κατά το οποίο η Ευρωπαϊκή Κοινότητα είναι μέλος των συμφωνιών.

Είναι σαφές ότι, αν η ΕΚ ήταν υποχρεωμένη να αναλαμβάνει από μόνη της τις ίδιες ενέργειες που αναλαμβάνονται από το Διεθνές Συμβούλιο για τα Σιτηρά, το συνολικό κόστος τους θα ήταν κατά πολύ μεγαλύτερο από το ποσό των εισφορών για την ιδιότητα του μέλους.

5.2. Προβλεπόμενες ενέργειες και λεπτομέρειες υλοποίησης της δημοσιονομικής παρέμβασης

Η Ευρωπαϊκή Κοινότητα καταβάλλει σε ετήσια βάση τις οφειλόμενες εισφορές για την ιδιότητα του μέλους στο Διεθνές Συμβούλιο για τα Σιτηρά.

Αυτές οι εισφορές καταβάλλονται εφόσον η ΕΚ εξακολουθεί να προσυπογράφει στη συμφωνία.

Η Ευρωπαϊκή Κοινότητα και τα κράτη μέλη συμμετέχουν πλήρως στις δραστηριότητες του Διεθνούς Συμβουλίου για τα Σιτηρά και απολαμβάνουν πλήρως όλων των πλεονεκτημάτων που συνεπάγεται η ιδιότητα του μέλους.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο μέρος Β

Πιστώσεις αναλήψεων υποχρεώσεων σε εκατ. EUR (μέχρι τρίτου δεκαδικού): 0,850 εκατ. EUR για περίοδο δύο ετών εκ των οποίων, 0,400 εκατ. για το 2003 και 0,450 εκατ. για το 2004.

6.2. Υπολογισμός

Οι δαπάνες που συνεπάγεται η εφαρμογή των δύο συμβάσεων καλύπτονται μέσω των ετήσιων εισφορών όλων των μελών της σύμβασης για τα σιτηρά. Η εισφορά κάθε μέλους για κάθε οικονομικό έτος καθορίζεται βάσει του αριθμού των ψήφων που διαθέτει σε σχέση με το σύνολο των ψήφων που διαθέτουν τα μέλη με βάση κόστος 655£ ανά ψήφο για το 2002/03. Ο αριθμός των ψήφων που διαθέτει κάθε μέλος προσαρμόζεται συναρτήσει της σύνθεσης του Συμβουλίου κατά τη στιγμή της έγκρισης του προϋπολογισμού για το συγκεκριμένο οικονομικό έτος. Το σύνολο των ψήφων της σύμβασης ανέρχεται σε 2000 εκ των οποίων οι 441 ψήφοι είναι της Ευρωπαϊκής Ένωσης για το 2002/03, αλλά για το 2003/04 προβλέπονται 379 και για το 2004/05 προβλέπονται 409 (μετά τη διεύρυνση). Προβλέπεται αύξηση 5% για το 2004/05 στο ύψος της συνεισφοράς ανά ψήφο. Η αύξηση αυτή του 5% χωρίζεται σε δύο μέρη 2,5% το κάθε ένα κατά την περίοδο της παράτασης. Το κόστος ανέρχεται σε 379 x 671£ = 254 451£ για το 2003/04 και 411 x 688£ = £ 282 665 για το 2004/05 (832 529,80 EUR σε ισοτιμία 1,55 EUR = 1 £). Το εκτιμώμενο κόστος στρογγυλοποιείται για να καλύψει τις διακυμάνσεις της ισοτιμίας της στερλίνας, καθώς και ενδεχόμενη τροποποίηση του αριθμού των ψήφων.

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2. Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

* Οι ανάγκες σε ανθρώπινους και διοικητικούς πόρους θα καλυφθούν στο πλαίσιο του κονδυλίου που χορηγείται στη ΓΔ διαχείρισης στο πλαίσιο της διαδικασίας ετήσιας επιχορήγησης. Τα ποσά αντιστοιχούν στις συνολικές δαπάνες για 12 μήνες.

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1. Σύστημα παρακολούθησης

Οι υπηρεσίες της Επιτροπής θα συμμετέχουν πλήρως τις επιτροπές διαχείρισης και στο Διεθνές Συμβούλιο για τα Σιτηρά. αυτοί οι φορείς είναι υπεύθυνοι για τον καθορισμό των δημοσιονομικών εισφορών.

Ο απολογισμός των εν λόγω συνεδριάσεων και των αποφάσεων που λαμβάνονται δημοσιεύεται και διατίθεται στα μέλη.

8.2. Όροι και περιοδικότητα της προβλεπόμενης αξιολόγησης

Δεδομένου του ιδιαίτερου χαρακτήρα της προτεινόμενης παρέμβασης (παράταση της εισφοράς της Κοινότητας στο διοικητικό προϋπολογισμό της διεθνούς συμφωνίας για τα σιτηρά) και του σχετικά περιορισμένου ποσού, δεν φαίνεται να αιτιολογείται η διεξαγωγή εξωτερικής αξιολόγησης σε ότι αφορά το θέμα. Η σκοπιμότητα και η χρησιμότητα της συνέχειας της εισφοράς στο διοικητικό προϋπολογισμό της εν λόγω συμφωνίας θα αξιολογηθούν σε εσωτερικό επίπεδο, σε τακτά χρονικά διαστήματα, βάσει της ενεργητικής συμμετοχής της Επιτροπής στις επιτροπές διαχείρισης και στο Διεθνές Συμβούλιο για τα Σιτηρά.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Οι πληρωμές θα πραγματοποιούνται μόνο με απευθείας κατάθεση στον τραπεζικό λογαριασμό του Διεθνούς Συμβουλίου για τα Σιτηρά, κατόπιν παραλαβής σχετικού γραπτού αιτήματος και μετά την εξακρίβωση ότι το αιτούμενο ποσό αντιστοιχεί στο ποσό που έχει εγκριθεί από το Διεθνές Συμβούλιο για τα Σιτηρά.